Document ID: 32005D0367

PADOMES LĒMUMS
(2005. gada 14. aprīlis),
ar ko Eiropas Kopienas interesēs dalībvalstīm atļauj ratificēt Starptautiskās Darba organizācijas Konvenciju attiecībā uz jūrnieku personu apliecinošiem dokumentiem (Konvencija Nr. 185)
(2005/367/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 62. panta 2. punkta b) apakšpunkta i) punktu saistībā ar 300. panta 2. punkta pirmās daļas pirmo teikumu un 3. punkta pirmo daļu,
ņemot vērā Komisijas priekšlikumu,
ņemot vērā Eiropas Parlamenta atzinumu (1),
tā kā:
(1)
Eiropas Kopiena tiecas izveidot brīvības, drošības un tiesiskuma telpu, kuras pamatā ir, inter alia, kopēja vīzu politika.
(2)
Starptautiskās Darba organizācijas (turpmāk “SDO”) Konvencija Nr. 185 par jūrnieku personu apliecinošiem dokumentiem (pārskatīta) tika pieņemta 2003. gada 19. jūnijā SDO Vispārējā konferencē, ko Ženēvā sasauca Starptautiskā Darba biroja Administratīvā padome.
(3)
Minētā konvencija dod vērtīgu ieguldījumu jūrniecības nozares drošības uzlabošanā starptautiskā līmenī un jūrnieku pieņemamu dzīves un darba apstākļu veicināšanā, un tādēļ būtu vēlams, lai šie noteikumi tiktu piemēroti pēc iespējas ātrāk. Tomēr daži konvencijas panti attiecas uz Kopienas kompetencē esošajiem vīzu jautājumiem.
(4)
Kopiena nevar ratificēt minēto konvenciju, un tās Puses var būt vienīgi dalībvalstis.
(5)
Tādēļ Padomei vajadzētu atļaut tām dalībvalstīm, kam ir saistoši kopīgie noteikumi attiecībā uz vīzām, kuru pamatā ir Līgums, Kopienas interesēs ratificēt konvenciju, ņemot vērā šajā lēmumā paredzētos nosacījumus.
(6)
Saskaņā ar 1. pantu Protokolā par Apvienotās Karalistes un Īrijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, Īrija un Apvienotā Karaliste nepiedalās šā lēmuma pieņemšanā. Tādēļ, neskarot minētā protokola 4. pantu, šis lēmums neattiecas ne uz Īriju, ne Apvienoto Karalisti.
(7)
Saskaņā ar 4. pantu Protokolā par Dānijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, šis lēmums attiecas uz Dāniju.
IR PIEŅĒMUSI ŠO LĒMUMU.
1. pants
Eiropas Savienības dalībvalstīm ir atļauts ratificēt Konvenciju par jūrnieku personu apliecinošiem dokumentiem, kas pieņemta 2003. gada 19. jūnijā.
Konvencijas teksts ir pievienots šim lēmumam.
2. pants
Šis lēmums ir adresēts dalībvalstīm saskaņā ar Eiropas Kopienas dibināšanas līgumu.
Luksemburgā, 2005. gada 14. aprīlī

Labels: 8
13
5
11